Raši, Richard, podpredseda vlády SR pre investície a informatizáciu (2019-10-24):
Ďakujem pekne. Dovoľte mi, aby som teda pokračoval, aby tu nevznikali nejaké nejasnosti, aby som pokračoval v odpovedi miesto pána predsedu vlády, ale keby tu bol on, tak pokračuje v ňom on, v tomto obsahu sám. Takže odpoveď pána predsedu vlády. Čiže v súčasnosti sú v prevádzke úseky diaľnice D3 Žilina – Strážov, Žilina – Brodno a D3 Svrčinovec – Skalité, hranica Slovenskej republiky, Poľskej republiky. Čo sa týka úseku D3 Čadca, Bukov – Svrčinovec je aktuálne vo výstavbe. Úsek D3 Čadca, Bukov – Svrčinovec by mal motoristom slúžiť od decembra budúceho roka. Diaľničné úseky D3 Žilina – Brodno – Kysucké Nové Mesto a D3 Žilina – Brodno – Kysucké Nové Mesto privádzač a potom D3 Kysucké Nové Mesto – Oščadnica sú v rôznych stupňoch prípravy. Termíny realizácie jednotlivých úsekov D3 budú stanovené na základe postupu prípravy projektovej dokumentácie, majetkovo-právneho usporiadania a vydania potrebných právoplatných rozhodnutí a povolení, potvrdenie ekonomickej efektívnosti investície a taktiež po zohľadnení možnosti zabezpečenia finančných prostriedkov, ktoré sú nevyhnutné na realizáciu. Predpoklad začiatku výstavby týchto úsekov je postupne v rokoch 2020 až 2022 v závislosti od ukončenia prípravy a zabezpečenia finančného krytia. Ako prvý pôjde do súťaže úsek D3 Žilina – Brodno – Kysucké Nové Mesto privádzač, a to v druhej polovici roku 2020. Koniec výstavby týchto úsekov sa predpokladá v rokoch 2024 až 2026. Na príprave chýbajúcich úsekov diaľnice D3 cez Kysuce ministerstvo dopravy a výstavby a Národná diaľničná spoločnosť, akciová spoločnosť, intenzívne pracujú. Ide však o mimoriadne náročné stavby z technického aj finančného hľadiska. O aktuálnom stave pripravovaných úsekov diaľnice D3 sme vás už viackrát podrobne informovali. Druhým kľúčový bodom pre výstavbu jednotlivých úsekov diaľnic a rýchlostných ciest je ich financovanie. V tomto roku uzavrel minister dopravy s ministrom financií Memorandum o financovaní projektov diaľnic a rýchlostných ciest a jeho súčasťou sú aj všetky úseky diaľnice D3, ktoré sú v príprave a predpokladá sa ich spolufinancovanie z budúceho operačného programu. Príprava na týchto úsekoch akceleruje v maximálne možnej miere a jej priebeh je taký, aby tieto projekty spĺňali podmienky na financovanie z nového operačného obdobia 2021 – 2027, resp. zo zdrojov Európskej investičnej banky. V záujme Ministerstva dopravy a výstavby Slovenskej republiky je zosúladiť plánové riešenia s finančnými možnosťami štátu a s dôrazom na potreby jednotlivých regiónov. Rezort dopravy si kladie za cieľ dôkladne zanalyzovať priority a prípravu výstavby dopravnej infraštruktúry s dôrazom na optimalizáciu a etapizáciu riešení pri zohľadnení dostupných finančných zdrojov a dopravno-inžinierskych požiadaviek. Prioritou rezortu dopravy naďalej zostáva popri zabezpečení budovania plnohodnotného diaľničného prepojenia D1 medzi mestami Bratislava – Košice a úsekov diaľnice D3 aj výstavba nadväzujúcich úsekov rýchlostných ciest v trasách siete v zmysle Programového vyhlásenia vlády Slovenskej republiky na roky 2016 až 2020 a v súlade s príslušnou legislatívou a územno-plánovacími dokumentáciami. Ďakujem pekne, pán podpredseda Národnej rady, skončil som s odpoveďou na túto druhú otázku.